b'\n_START_ARTICLE_\nKamilo Ton\xc4\x8di\xc4\x87-Sorinj\n_START_PARAGRAPH_\nKamilo Ton\xc4\x8di\xc4\x87 pl. Sorinj (Zadar, 28. listopada 1878. \xe2\x80\x93 Split, 29. lipnja 1961) je bio hrvatski arhitekt secesije i kulturni djelatnik u Dalmaciji. Osniva\xc4\x8d je Etnografskog muzeja i Galerije umjetnina u Splitu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 28. listopada 1878. u Zadru kao tre\xc4\x87i sin Josipa Ton\xc4\x8di\xc4\x87-Sorinja, kasnijeg zamjenika namjesnika Dalmacije i majke Aspazije iz gospodske obitelji Koludrovi\xc4\x87. Prvo je poha\xc4\x91ao pu\xc4\x8dku \xc5\xa1kolu Hvar i gimnaziju u Splitu, a kasnije je studirao visoku i nisku gradnju na Tehni\xc4\x8dkom Sveu\xc4\x8dili\xc5\xa1tu u Be\xc4\x8du._NEWLINE_U duhu secesije projektirao Sumporno kupali\xc5\xa1te (1903.)   _NEWLINE__NEWLINE_ _NEWLINE_Prvu zgradu u stilu secesije u Splitu i smjestio je iznad sumpornih vrela u Marmontovoj ulici, pje\xc5\xa1a\xc4\x8dkoj zoni u centru, koja su se koristila kao Sumporne toplice.  Ku\xc4\x87u su 1948.g. konfiscirali komunisti i do danas nije restituirana obitelji.    _NEWLINE_Projektirao je i Hrvatski dom u Splitu _NEWLINE_(1908.), izgra\xc4\x91en sa svrhom da okuplja splitska narodnja\xc4\x8dka kulturno-umjetni\xc4\x8dka i sportska dru\xc5\xa1tva (Narodna \xc4\x8ditaonica, Slavjanski napredak, Narodna glazba, Dobrovoljni vatrogasci, Muzikalno dru\xc5\xa1tvo \xe2\x80\x9cZvonimir\xe2\x80\x9d i \xe2\x80\x9cHrvatski sokol\xe2\x80\x9d), a koji se nalazi u ulici koja i danas nosi njegovo ime. _NEWLINE_U Zadru je u stilu secesije projektirao dvije zgrade koje su za bombardiranja u II. svjetskom ratu uni\xc5\xa1tene. _NEWLINE_Ve\xc4\x87 kao mladi\xc4\x87 po\xc4\x8dinje skupljati dalmatinske narodne no\xc5\xa1nje, vezove i druge predmete narodne umjetnosti i tako ve\xc4\x87 uskoro postaje svjestan potrebe za sistematskim skupljanjen, o\xc4\x8duvanjem i izlaganjem tih predmeta. Stoga 1907. po\xc4\x8dinje  s povremenim izlo\xc5\xbebama, a 1910. godine osniva Regionalni muzej za narodnu umjetnost i ru\xc4\x8dni rad, dana\xc5\xa1nji Etnografski muzej u Splitu, \xc4\x8diji ravnatelj postaje.  _NEWLINE_Otada je u Splitu stvorena vrlo zna\xc4\x8dajna etnografska zbirka koja sadr\xc5\xbei veliku kolekciju narodnih no\xc5\xa1nji, nakita, oru\xc5\xbeja, umjetni\xc4\x8dkog obrta, slika, grafika, skulptura, veza, \xc4\x8dipke, suvenira i predmeta tradicionalnog narodnog ku\xc4\x87nog inventara. Re\xc4\x8deno sa\xc5\xbeetije rije\xc4\x8dima osniva\xc4\x8da te kolekcije, Kamila Ton\xc4\x8di\xc4\x87a, zbirka je to "svega blaga koje ispoljava narodnu umjetnost i u kojemu se ogledaju umjetni\xc4\x8dki osje\xc4\x87aji na\xc5\xa1e nacije"._NEWLINE_Funkciju ravnatelja muzeja je obna\xc5\xa1ao do kraja Drugog svjetskog rata. _NEWLINE_Kamilo Ton\xc4\x8di\xc4\x87 pl. Sorinjski je jedan od najzna\xc4\x8dajnijih arhitekata hrvatske secesije.         _NEWLINE_Od 1922.g. \xc5\xbeivio je u villi Ton\xc4\x8di\xc4\x87 s bogatim parkom pred njom na vi\xc5\xa1e od tisu\xc4\x87u metara kvadratnih.  _NEWLINE_ _NEWLINE_Projektant vile je Ton\xc4\x8di\xc4\x87ev prijatelj, arhitekt Karel Bene\xc5\xa1 iz Praga, dok je sam vlasnik osmislio konture vile i do starosti njegovao perivoj, a jedan i drugi arhitektonski segment danas su pod za\xc5\xa1titom Ministarstva kulture Republike Hrvatske._NEWLINE_U Splitu je u razdoblju izme\xc4\x91u 1910. i 1931. utemeljio Obrtni\xc4\x8dku \xc5\xa1kolu, Graditeljsku i umjetni\xc4\x8dku \xc5\xa1kolu te Srednju tehni\xc4\x8dku \xc5\xa1kolu; osnovao Etnografski muzej, koju je 1927. darovao op\xc4\x87ini, Galeriju umjetnina, ravnatelj koje je bio izme\xc4\x91u 1931. \xe2\x80\x93 1941. Unaprje\xc4\x91ivao ku\xc4\x87nu radinost u Dalmaciji i Bosni._NEWLINE_Godine 1931. osim toga osniva i renomiranu Umjetni\xc4\x8dku galeriju u Splitu (danas Galerija umjetnina), koja sadr\xc5\xbeava najva\xc5\xbenije zbirke hrvatske umjetnosti od Srednjeg vijeka do danas, a \xc4\x8diji je bio ravnatelj sve do 1941. godine. _NEWLINE_Tako da s pravom mo\xc5\xbeemo re\xc4\x87i da su Ton\xc4\x8di\xc4\x87eve zasluge za kulturni razvoj Splita, Dalmacije i ju\xc5\xbene Hrvatske ogromne. _NEWLINE_Na\xc5\xbealost, njegovo imovno stanje, visok polo\xc5\xbeaj u struci i dru\xc5\xa1tvu te navodna politi\xc4\x8dka ne podobnost bili su dovoljni za njegovu potpunu diskvalifikaciju i osu\xc4\x91en je u velja\xc4\x8di 1948.g. na 8. mjeseci zatvora. Nakon izlaska iz zatvora, Ton\xc4\x8di\xc4\x87 je, prema kazivanju svojih nasljednika, u dvori\xc5\xa1tu svoje ku\xc4\x87e danima spaljivao svoje nacrt, radove, dokumentaciju, korespondenciju i literaturu. Umro je u Splitu potpuno zaboravljen 1961.g. Bio je to tu\xc5\xbean kraj jednog od najpoduzetnijih ljudi u kulturnom, gospodarskom i prosvjetnom \xc5\xbeivotu Splita i ju\xc5\xbene Hrvatske u prvoj polovici 20.stolje\xc4\x87a.'